ไฟแนนว์ทูเดย์
เป็นขุนคลังที่ชิลมาก สำหรับ เดอะโต้ง “กิตติรัตน์ ณ ระนอง” รองนายกฯ และ รมว.คลัง
14 ธ.ค. 2555

เป็นขุนคลังที่ชิลมาก สำหรับ เดอะโต้ง “กิตติรัตน์ ณ ระนอง” รองนายกฯ และ รมว.คลัง 
ผู้ที่ไม่เคยเป็นห่วงเรื่องอะไรเลย ไม่ว่าสถานการณ์เศรษฐกิจนอกหรือในจะผันผวนขนาดไหน 
ล่าสุด สแตนดาร์ดแอนด์ พัวร์ (เอสแอนด์พี) ระบุว่า มีแนวโน้มที่จะปรับลดอันดับความน่าเชื่อถือของประเทศไทยลง หากฐานะการคลังและตัวเลขชี้วัดทางเศรษฐกิจปรับลดลงจากนโยบายประชานิยมของรัฐบาล เดอะโต้งก็บอกว่าไม่น่าเป็นห่วงด้วยเหตุผลหลายประการ ทั้งที่คนเขาห่วงกันทั้งบ้านทั้งเมือง ฟังแล้วนึกถึงคำเด็ด “White Lie” ยังไงก็ไม่รู้ 




 
...ในยุคที่รัฐบาลลดภาษีเพื่อเอาใจนิติบุคคลรายใหญ่ ทำให้รายได้หด แต่ยังตั้งเป้าขยายเงินภาษีปีหน้าไม่น้อยกว่า 1.7 ล้านล้านบาทนั้น ต้องยกนิ้วให้ “พี่เอ๊าะ” สาธิต รังคสิริ อธิบดีกรมสรรพากร ที่ถือว่าเป็นคนมีฝีมือในการถอนขนห่าน ล่าสุดส่งลูกน้องไปเกาหลีเพื่อดูงานแบบล้วงลึกว่ามีภาษีตัวไหนที่ยังจัดเก็บไม่มีประสิทธิภาพ ไม่รวมการเดินสายออกสัมมนาเพื่อพัฒนาคุณภาพการจัดเก็บภาษี ซึ่งในปีหน้าตั้งเป้าว่าจะต้องขยายฐานเพิ่มอีก 2 แสนรายนู้น 
...คนแห่คืนภาษีรถคันแรกที่ยอดพุ่งไปกว่า 8 แสนคัน เป็นเงินกว่า 6 หมื่นล้านบาทนั้น เล่นเอากระทรวงการคลังปาดเหงื่อ เพราะแค่เป้าเดิมที่ต้องคืนภาษี 3 หมื่นล้านบาท ยังนั่งคิดหัวปั่นว่าจะเอาเงินจากไหนมาจ่าย แม้ว่าในมุมกลับกันผลจากโครงการรถคันแรกได้ทำให้รายได้จากภาษีรถยนต์พุ่งสูงไปแล้วกว่า 40% แล้วก็ตาม 
...ต้องจับตาดูโครงการกองทุนตั้งตัวได้มูลค่า 1.5 หมื่นล้านบาท เพราะได้ข่าวว่างานนี้มีคนหนุนให้หาที่ซื้อตึกทำออฟฟิศเป็นเรื่องเป็นราว ตั้งงบคร่าวๆ มากมายหลายร้อยล้าน ตามหลักการแล้วกองทุนนี้ถือว่าดี เพราะเป็นการสร้างโอกาสให้นักเรียนนักศึกษาได้เป็นเถ้าแก่น้อย แต่ถ้าคิดว่าจะมาละเลงงบแบบนี้ สงสัยจังว่าใครกะจะตั้งตัวกันได้ก่อนใคร และจะซื้อตึกไปทำไมทั้งที่หน่วยงานราชการเขาใช้เช่าเอาเพื่อประหยัด แต่หน่วยงานเฉพาะกิจนี้กลับพยายามจะซื้อสินทรัพย์ถาวร 
...ย้ายกลับบ้านเก่าเป็นที่เรียบร้อยแล้ว สำหรับ วรวิทย์ ชัยลิมปมนตรี กลับเข้าประจำการขึ้นแท่น ผู้อำนวยการธนาคารออมสิน เป็นที่เรียบร้อยเมื่อวานนี้ท่ามกลางเสียงเชียร์คนออมสินแห่มาต้อนรับนับพันคน งานนี้มีเคล็ด มีทั้งฤกษ์เข้านั่งห้องทำงาน ฤกษ์ไหว้สักการะสิ่งศักดิ์สิทธิ์ ของแบบนี้ไม่เชื่ออย่าหลบหลู่ ส่วนวันที่อำลาตำแหน่งเอ็มดี ธอส. ก็ได้ข่าวว่า ฟิตจัดเดินลาพนักงานทุกชั้น รวม 2 ตึก เดินขึ้นลงทั้งหมด 32 ชั้นเท่านั้นเอง
...ท่านประธานกรรมการแบงก์กรุงไทย สถิตย์ ลิ่มพงศ์พันธ์ กลับจากทำธุระที่อังกฤษ งานแรกที่จัดการคือ ให้รายงานเรื่องระบบคอมพิวเตอร์ล่มและวิธีการแก้ไขไม่ให้เกิดเหตุการณ์เช่นนี้อีก